ชงสภาไฟเขียว อาเซียนฟันด์ตั้งสนง.ในไทย
&nbsp;
17 ส.ค. 2554

โพสต์ทูเดย์ — เสนอสภาขอตั้งกองทุนริเริ่มเชียงใหม่ที่มีผลบังคับใช้ 24 มี.ค.นี้
น.ส.จุฬารัตน์ สุธีธร รองผู้อำนวยการสำนักงานเศรษฐกิจการคลัง (สศค.) เปิดเผยว่า ข้อตกลงการเงินตามมาตรการริเริ่มเชียงใหม่ไปสู่การเป็นพหุภาคี (CMIM Agreement) ของประเทศอาเซียนบวก 3 ที่ตกลงนำทุนสำรองระหว่างประเทศมาลงขัน 1.2 แสนล้านเหรียญสหรัฐ จะมีผลบังคับใช้ได้ในวันที่ 24 มี.ค.นี้ ดังนั้นกระทรวงการคลังจะเสนอร่างความตกลงให้รัฐสภาพิจารณาให้ความเห็นชอบรอบที่ 2 หลังจากอนุมัติไปในรอบแรก เพื่อรมว.คลังจะได้ไปลงนามร่วมกับประเทศสมาชิกอาเซียนบวก 3 ต่อไป
สำหรับประเทศไทยกำหนดวงเงินร่วมลงขัน 4,770 ล้านเหรียญสหรัฐ โดยจะสามารถกู้ยืมในกรณีเศรษฐกิจมีปัญหาได้ 2.5 เท่า 
อย่างไรก็ดี วงเงินที่ลงขันดังกล่าวไม่ได้มีการใส่เงินจริง แต่เป็นการเปิดวงเงินไว้ จะนำมาสมทบก็ต่อเมื่อมีประเทศสมาชิกเกิดวิกฤตแล้วต้องการใช้เท่านั้น แต่เป็นเครื่องมือที่เตรียมไว้รองรับกรณีเกิดวิกฤต โดยไม่ต้องพึ่งกองทุนการเงินระหว่างประเทศ (ไอเอ็มเอฟ) 
สำหรับการตั้งสำนักงานใหญ่เพื่อบริหาร CMIM ขณะนี้มี 3 ประเทศเสนอตัว คือ ไทย มาเลเซีย และสิงคโปร์ ซึ่งไทยเองถือว่ามีความพร้อม หากตั้งในไทยก็จะมีผลในแง่จิตใจ เพราะไทยเคยเป็นประเทศที่เกิดวิกฤตเมื่อปี 2540 
นายกรณ์ จาติกวณิช รมว.คลัง กล่าวยืนยันว่า จะทำทุกวิถีทางเพื่อดึงสำนักงานใหญ่ในโครงการริเริ่มเชียงใหม่มาตั้งไทยให้ได้ เพราะเป็นเครดิตประเทศ ขณะนี้ญี่ปุ่นและมาเลเซียสนับสนุนให้ตั้งที่เมืองไทย